***** ΚΑΝΟΝΙΣΜΟΣ (ΕΟΚ) αριθ. 1064/84 ΤΟΥ ΣΥΜΒΟΥΛΙΟΥ της 16ης Απριλίου 1984 για τη χορήγηση πριμοδότησης, κατά την περίοδο εμπορίας 1984/85, για τις γεννήσεις μόσχων στην Ελλάδα, Ιρλανδία, Ιταλία και Βόρεια Ιρλανδία και για τη χορήγηση συμπληρωματικής εθνικής πριμοδότησης στην Ιταλία ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43, την πρόταση της Επιτροπής, τη γνώμη του Ευρωπαϊκού Κοινοβουλίου (1), Εκτιμώντας: ότι η τιμή παρέμβασης που εφαρμόζεται στον τομέα του βοείου κρέατος καθορίστηκε, για την περίοδο εμπορίας 1984/85, σε επίπεδο κατώτερο από εκείνο που προκύπτει από την εφαρμογή του άρθρου 6 του κανονισμού (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του βοείου κρέατος (2), όπως τροποποιήθηκε τελευταία από την πράξη προσχώρησης του 1979· ότι, επομένως, ενδείκνυται για την Ελλάδα, την Ιρλανδία, την Ιταλία και το Ηνωμένο Βασίλειο, όσον αφορά τη Βόρεια Ιρλανδία, που είχαν εφαρμόσει κατά τη διάρκεια των προηγούμενων περιόδων το καθεστώς της πριμοδότησης για τη γέννηση των μόσχων, που προβλέπεται στον κανονισμό (ΕΟΚ) αριθ. 1201/82 (3), να συνεχίσουν τη χορήγηση αυτής της πριμοδότησης· ότι αυτή η πριμοδότηση αποτελεί παρέμβαση στην εσωτερική αγορά, κατά την έννοια του άρθρου 3 του κανονισμού (ΕΟΚ) αριθ. 729/70 του Συμβουλίου της 21ης Απριλίου 1970 περί της χρηματοδοτήσεως της κοινής γεωργικής πολιτικής (4), όπως τροποποιήθηκε τελευταία από τον κανονισμό (ΕΟΚ) αριθ. 3509/80 (5)· ότι είναι σκόπιμο να μπορεί η Ιταλία να χορηγεί εθνική συμπληρωματική πριμοδότηση, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Κατά τη διάρκεια της περιόδου εμπορίας 1984/85, η Ελλάδα, η Ιρλανδία, η Ιταλία και, όσον αφορά τη Βόρεια Ιρλανδία, το Ηνωμένο Βασίλειο δύνανται να χορηγούν πριμοδότηση για κάθε μόσχο που γεννάται στο έδαφός τους κατά την εν λόγω περίοδο εμπορίας και βρίσκεται ακόμη στη ζωή έξι μήνες μετά τη γέννησή του. 2. Το ποσό αυτής της πριμοδότησης είναι 13 ECU και επιβαρύνει το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα Εγγυήσεων. Καταβάλλεται εφάπαξ. Άρθρο 2 Κατά την περίοδο εμπορίας 1984/85, η Ιταλία δύναται να χορηγεί συμπληρωματική εθνική ενίσχυση μέχρι ορίου 19 ECU ανά μόσχο που βρίσκεται ακόμα στη ζωή έξι μήνες μετά τη γέννησή του, χωρίς η χορήγηση αυτής της πριμοδότησης να οδηγεί σε διακριτική μεταχείριση μεταξύ των κτηνοτρόφων. Άρθρο 3 Οι λεπτομέρειες εφαρμογής του παρόντος κανονισμού θεσπίζονται κατά τη διαδικασία που προβλέπεται στο άρθρο 27 του κανονισμού (ΕΟΚ) αριθ. 805/68. Άρθρο 4 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Εφαρμόζεται από τις 2 Απριλίου 1984. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 16 Απριλίου 1984.

[Source: multi_eurlex | Tokens: 2602]